Skole open wel vandag ondanks Winnie-boodskapWinnie Madikizela-Mandela. Foto: Dumisani Sibeko/ANA Die Gautengse departement van onderwys het Maandag ŉ boodskap verwerp wat lui dat skole in die provinsie nie Dinsdag heropen nie. Die departement het gesê dit volg nadat ŉ “misleidende” boodskap wyd op sosiale media gedeel is waarin “streeksbeamptes” leerders inlig dat skole vandag nie heropen nie weens Winnie Madikizela-Mandela se begrafnisproses. “Dit is jammer dat so ŉ misleidende boodskap versprei word en die departement distansieer hom van die ongegronde ‘kennisgewing’,” het Panyaza Lesufi, LUR van onderwys in die provinsie, gesê. “Ons wil graag ons leerders vandag terugverwelkom in die tweede kwartaal en hoop en sien daarna uit dat hulle uitblink.” Madikizela-Mandela is op 2 April in ŉ Johannesburgse hospitaal dood ná ŉ siekte. Sy was 81 en word op 14 April begrawe.